ddrg/super_eurlex huggingface dataset:
SKRIFTLIG FORESPØRGSEL E-1457/02

af Hanja Maij-Weggen (PPE-DE) til Kommissionen

(23. maj 2002)

Om: Arrestation af unge tibetanere

Er Kommissionen bekendt med, at den tolvårige tibetanske dreng Gedhun Choekyi Nyima er blevet arresteret af de kinesiske myndigheder af politiske årsager?

Er Kommissionen rede til at anmode de kinesiske myndigheder om oplysninger om motiverne til arrestationen af denne tibetanske dreng?

Hvilke foranstaltninger kan Kommissionen træffe for at beskytte børn mod denne form for krænkelser af menneskerettighederne i Kina?

Svar afgivet på Kommissionens vegne af Christopher Patten

(25. juni 2002)

EU er bekendt med, at de kinesiske myndigheder i Tibet den 8. december 1996 har udpeget Gyaltsen Norbu som Panchen Lama i Tashilhunpo-klosteret, Shigatse, efter afvisning af Dalai Lamas valg, Gedhun Choekyi Nyima, som siden har levet med sin familie på et ukendt sted.

EU vedbliver at understrege, at Kina bør respektere internationale normer og instrumenter for minoritetsrettigheder og er meget bekymret over menneskerettighedssituationen i Tibet. EU rejser regelmæssigt dette spørgsmål under kontakterne med de kinesiske myndigheder, herunder også på højeste plan og på ordinære møder inden for rammerne af menneskerettighedsdialogen mellem EU og Kina. EU skal understrege vigtigheden af, at Kina respekterer kulturelle og sproglige rettigheder, religionsfrihed og beskyttelsen af minoriteter i Tibet. EU anmoder om en direkte dialog mellem myndighederne i Peking og Dalai Lama og om, at en uafhængig delegation får lejlighed til at møde Gedhun Choekyi Nyima.

EU er forpligtet til at respektere børns rettigheder og støtter initiativet i FN-konventionen om barnets rettigheder, der fastsætter, at børn er fuldværdige mennesker og medborgere, der er i stand til at forstå deres egne behov og interesser. Af disse grunde skal børn have ret til at udtrykke deres tanker, og deres opfattelser skal tages i betragtning.

I samarbejde med de lokale ngo'er har Kommissionen for øjeblikket to projekter i gang vedrørende børns sundhed og velfærd i forskellige samfund over hele landet.

Kommissionen har også iværksat et nyt initiativ for mindre menneskerettighedsprojekter, som administreres af EU-delegationen i Peking. I denne forbindelse er EU-delegationen for øjeblikket ved at bedømme flere samarbejdsprojekter, der har til formål at forbedre børns velfærd og beskyttelsen af deres rettigheder i Kina.
SKRIFTLIG FORESPØRGSEL E-2595/02

af Stavros Xarchakos (PPE-DE) til Kommissionen

(18. september 2002)

Om: Styrthjelme og bøder i Grækenland

De græske myndigheder har i den seneste tid idømt motorcyklister, der ikke bærer styrthjelm under kørslen, bøder og beslaglagt deres motorcykler. De græske motorcyklister klager imidlertid over, at prisen på en god og sikker styrthjelm ligger på 300-600 EUR i Grækenland, navnlig på grund af de store afgifter og skatter, som de græske myndigheder pålægger.

Hvorledes forholder Kommissionen sig til størrelsen af de græske afgifter og skatter på styrthjelme? Hvor stor er den præcise beskatning af styrthjelme i Unionens øvrige 14 medlemsstater?

Supplerende svarafgivet på Kommissionens vegne af Frederik Bolkestein

(17. december 2002)

Kommissionen har foretaget en undersøgelse i de andre medlemsstater for at kunne besvare det ærede medlems spørgsmål. Hvad styrthjelme angår viser det sig, at der især findes to former for afgifter: Moms og toldafgifter.

Med undtagelse af Det Forenede Kongerige, hvor der ikke er moms på styrthjelme, gælder der normalsatser i alle andre medlemsstater, nemlig: Luxembourg 15 %, Tyskland og Spanien 16 %, Portugal 17 %, Grækenland 18 %, Nederlandene 19 %, Frankrig 19,6 %, Italien og Østrig 20 %, Belgien og Irland 21 % (dog 0 % i Irland på styrthjelme til børn), Finland 22 %, Sverige og Danmark 25 %.

Det er i overensstemmelse med det sjette momsdirektiv 77/388/CEE(1) at anvende en normalsats, og ifølge en bestemmelse i direktivet er det muligt at bibeholde en nulsats midlertidigt på visse betingelser.

Hvad angår told, anvendes der en ikke-præferentiel told på 2,7 % ved import af varer henhørende under KN-kode 6506 10 10 (sikkerhedshovedbeklædning af plast) og 6506 10 80 (sikkerhedshovedbeklædning af andet materiale).

Det skal bemærkes, at der ved import af disse varer med oprindelse i de fleste af EU's partnerlande gælder toldfritagelse (0 %) inden for rammerne af præferenceaftaler og toldindrømmelser.

Da der er tale om autonome eller præferentielle toldforanstaltninger i henhold til fællesskabsbestemmelserne, anvendes de naturligvis ensartet af alle medlemsstaterne ved import af nævnte varer til EU's toldområde.

(1) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdisystem: ensartet beregningsgrundlag, EFT L 145 af 13.6.1977.
SKRIFTLIG FORESPØRGSEL E-2299/02

af Maurizio Turco (NI) til Kommissionen

(25. juli 2002)

Om: Uddybning af svaret til skriftlig forespørgsel E-1187/02 om mulig involvering af Vatikanet i bedrageri med landbrugstilskud

Af svaret af 2. juli 2002 på skriftlig forespørgsel E-1187/02(1) om mulig involvering af Vatikanet i bedrageri med landbrugstilskud fremgår det, at Kontoret for Bekæmpelse af Svig (OLAF) på grundlag af de foreliggende oplysninger har besluttet ikke at indlede en undersøgelse af sagen.

På denne baggrund ønskes følgende spørgsmål besvaret:

- Af hvilke grunde har OLAF besluttet ikke at indlede undersøgelse, og indebærer dette, at OLAF ikke har informeret det italienske skatte- og toldpoliti og/eller de italienske domstole?

- Er Kommissionen eller OLAF bekendt med, at der er blevet eksporteret 800 tons smør til Vatikanet af et østrigsk mejeriselskab?

- Er der i det konkrete tilfælde blevet ydet eksportstøtte og i bekræftende fald, hvad beløber denne støtte sig til?

(1) EFT C 28 E af 6.2.2003, s. 81.

Svar afgivet af Michaela Schreyer på Kommissionens vegne

(26. september 2002)

Kommissionen har modtaget følgende oplysninger fra OLAF om det ærede medlems forespørgsel:

1. Det Europæiske Kontor for Bekæmpelse af Svig (OLAF) har kontaktet de italienske myndigheder. På grundlag af oplysningerne fra Italien og i lyset af toldaftalen mellem Italien og Vatikanet, der styrer EU's handelsforbindeser med Vatikanet, har OLAF fastslået, at der ikke er grund til at starte en undersøgelse.

2. Ja.

3. Ifølge de østrigske myndigheder blev der mellem 1996 og 2002 udbetalt eksportrestitutioner på i alt 1 544 079 EUR for en samlet mængde på 898,2 tons smør.
SKRIFTLIG FORESPØRGSEL E-1827/02

af Luis Berenguer Fuster (PSE) til Kommissionen

(27. juni 2002)

Om: Sag indledt i medfør af artikel 88, stk. 2, om offentlig støtte til Terra Mítica

De valencianske regionale myndigheder (Generalitat) har givet regionens finansministerium tilladelse til at kautionere for et nyt lån på 145 millioner EUR til Sociedad Parque Temático de Alicante, hvormed der i alt er kautioneret for 556 millioner pesetas til selskabet. Størstedelen af dette beløb er afsat til Terra Mítica og resten til Ciudad de la Luz, to projekter, som i en vis udstrækning hænger sammen.

Desuden foreligger der oplysninger om, at Terra Mítica ikke betaler renter for de lån, der er ydet af Parque Temático, og som det valencianske regionalstyre i princippet har kautioneret for.

Har Kommissionen sikker viden om disse forhold? Kan dette i givet fald få betydning for sagen om offentlig støtte til Terra Mítica?

Svar afgivet på Kommissionens vegne af Mario Monti

(12. august 2002)

Kommissionen har ikke kendskab til de oplysninger, som det ærede medlem nævner.

Hvad angår den garanti, som Generalidad Valenciana skulle have ydet til selskabet Parque Temático de Alicante vedrørende et nyt lån på 145 mio. EUR, som selskabet skulle have optaget, understreger Kommissionen, at en sådan garanti ikke i sig selv kan udgøre en statsstøtte, da selskabet Parque Temático de Alicante ikke udfører kommercielle aktiviteter. Derimod vil de supplerende finansielle transaktioner, som selskabet Parque Temático de Alicante ved hjælp af det garanterede lån eventuelt har gennemført til fordel for Terra Mítica, kunne indeholde elementer af statsstøtte i henhold til traktatens artikel 87, stk. 1. Kommissionen vil derfor henvende sig til de spanske myndigheder for at få bekræftet disse oplysninger, og hvis disse viser sig at være rigtige bede dem oplyse, om selskabet Parque Temático de Alicante har udført nye finansielle transaktioner til fordel for Terra Mítica.

Kommissionen mener, som den allerede har gjort det ærede medlem opmærksom på(1), at projekterne Terra Mítica og Ciudad de la Luz er to særskilte projekter.

Hvad angår påstanden om, at Terra Mítica ikke betaler renter af det lån, der er ydet af selskabet Parque Temático de Alicante, vil Kommissionen skrive til de spanske myndigheder for at få verificeret denne oplysning.

Kommissionen vil naturligvis direkte holde det ærede medlem informeret om resultatet af sine undersøgelser hvad angår begge aspekter af det stillede spørgsmål. Den bemærker desuden, at dette spørgsmål drejer sig om, hvorvidt der eventuelt er ydet ny ulovlig støtte til Terra Mítica, og denne sag vil blive behandlet adskilt fra den sag, hvor Kommissionen allerede har indledt en formel undersøgelsesprocedure i henhold til EF-traktatens artikel 88, stk. 2,(2) og som Kommissionen traf endelig afgørelse om den 2. august 2002 (ikke støtte og lovlig støtte).

(1) Mario Montis brev til det ærede medlem af 5.2.2002.

(2) EFT C 300 af 26.10.2001.
SKRIFTLIG FORESPØRGSEL E-2830/02

af Isidoro Sánchez García (ELDR) til Rådet

(9. oktober 2002)

Om: Spanske og NATO-militærmanøvrer ved Fuerteventura (De Kanariske Øer)

I anden halvdel af september 2002 fandt der i farvandet ud for Fuerteventura (De Kanariske Øer), som er en region i EU's yderste periferi, militærmanøvrer sted, som var arrangeret af det spanske forsvarsministerium med deltagelse af NATO.

Bortset fra den store overraskelse blandt øens lokalbefolkning og turisterne på øen på grund af en række overdrevne handlinger, og i de regionale institutioner på øen, da der ikke fra officielt hold var kendskab til manøvrerne, kunne det konstateres, at cirka tyve sjældne hvaler, som findes i farvandene omkring De Kanariske Øer, var drevet døde i land på øens kyster.

Trods reaktionen fra den lokale befolkning og overraskelsen blandt turisterne, som førte til, at de regionale organer på øerne henvendte sig til de spanske myndigheder, blev manøvrerne ikke indstillet.

Da der er tale om forhold, som vedrører forsvaret og fællesskabsbestemmelserne om den fælles udenrigs- og sikkerhedspolitik, især artikel 21 og 28 i traktaten om Den Europæiske Union, burde Rådet da ikke:

1. foreslå den spanske regering og NATO at tage de nødvendige skridt til at genoprette de økonomiske og samfundsmæssige skader, som er sket på Fuerteventura og forebygge, at situationer som den netop stedfundne gentager sig?

2. som led i forbindelserne mellem EU og NATO indføre en miljødimension i militærmanøvrerne for at undgå en væsentlig indvirkning på miljøet?

Svar

(18. februar 2003)

Det tilkommer ikke Rådet at udtale sig om forbindelserne mellem en medlemsstat og en international organisation, som denne er medlem af.
SKRIFTLIG FORESPØRGSEL E-1990/02

af Stavros Xarchakos (PPE-DE) til Kommissionen

(8. juli 2002)

Om: Stemmeret til tredjelandsstatsborgere

Ifølge offentliggørelser i den græske presse har indbyggere i mange områder af Grækenland givet udtryk for alvorlig bekymring over den kendsgerning, at økonomiske flygtninge, som i de senere år i hundredetusindvis er strømmet til Grækenland (hvoraf mange har opnået det såkaldte green card, der giver arbejdstilladelse), snart vil få stemmeret til kommunal- og amtsvalg. Et sådant skridt ville med sikkerhed forfalske det græske folks suverænitet og indskrænke det mandat, som de lokale indbyggere giver deres bystyrer.

Er der i henhold til fællesskabsbestemmelserne nogen årsagssammenhæng mellem dette green card og tildeling af stemmeret til tredjelandsstatsborgere?

Har Kommissionen kendskab til tilfælde, hvor tredjelandsstatsborgere, der er i tidsbegrænset beskæftigelse, har opnået stemmeret i Grækenland eller andre EU-medlemsstater?

Svar afgivet på Kommissionens vegne af Antonio Vitorino

(9. august 2002)

Det ærede medlems spørgsmål vedrører tredjelandsstatsborgeres ret til at stemme i medlemsstaterne.

Spørgsmålet om, hvorvidt tredjelandsstatsborgere, der har bopæl i en medlemsstat, har stemmeret, hører ind under medlemsstaternes enekompetence. Hvad angår kommunale valg bekræftes dette udtrykkeligt i direktiv 94/80/EF(1), hvori det hedder, at bestemmelserne i direktivet ikke berører de enkelte medlemsstaters bestemmelser om valgret og valgbarhed for derboende statsborgere fra tredjelande.

Da Fællesskabet ikke har kompetence på dette område, findes der ingen fællesskabslovgivning om tredjelandsstatsborgeres stemmeret eller om forholdet mellem green cards og stemmeret.

Fællesskabslovgivningen forhindrer ikke, at en medlemsstat kan beslutte at give tredjelandsstatsborgere, som har bopæl i den pågældende medlemsstat, stemmeret. Kommissionen er godt klar over, at visse medlemsstater, såsom Spanien, Irland, Nederlandene, Finland og Sverige, også har givet visse tredjelandsstatsborgere ret til at stemme ved visse former for valg. Men da dette ikke er et spørgsmål, som hører ind under Kommissionens ansvarsområde, råder den ikke over fuldstændige oplysninger om valgene, præcis hvilke personer der har stemmeret og betingelserne for at stemme.

(1) Rådets direktiv 94/80/EF af 19. december 1994 om fastsættelse af de nærmere regler for valgret og valgbarhed ved kommunale valg for unionsborgere, der har bopæl i en medlemsstat, hvor de ikke er statsborgere. EFT L 368 af 31.12.1994.
SKRIFTLIG FORESPØRGSEL P-3075/02

af Ulpu Iivari (PSE) til Rådet

(22. oktober 2002)

Om: Dobbeltbeskatning af orkestre

Ifølge fællesskabsretten og navnlig ifølge EF-traktatens artikel 49 forbydes medlemsstater at hindre fri udveksling af tjenesteydelser ved hjælp af dobbeltbeskatning. Jeg har kendskab til et tilfælde, hvor et finsk kammerorkester Avanti!, der hovedsagelig var finansieret med offentlige midler, er blevet genstand for dobbeltbeskatning i Tyskland i delstaten Schleswig-Holstein, hvor det optrådte på delstatens musikfest i august 2001. Avanti! blev nødt til at betale skat af sit honorar for turneen til delstaten, selv om det i henhold til den bilaterale beskatningsaftale mellem landene forelagde de tyske myndigheder dokumentation fra de finske myndigheder for, at orkesterets virksomhed støttes med offentlige midler, og at den pågældende rejse er blevet støttet med offentlige midler, og at det offentlige fungerer som arbejdsgiver, dvs. at det betaler musikernes løn og tilbageholder indkomstskat af den og betaler arbejdsgiverafgifter. Orkesteret har ført en korrespondance med delstatens skattemyndigheder om dobbeltbeskatningen i snart to år uden udsigt til, at det får ende.

Kan Rådet oplyse, om det anser sådanne tilfælde for at være en hindring for det indre markeds funktion? Hvad agter Rådet at gøre for at forbedre det indre markeds funktion, navnlig med hensyn til problemer med dobbeltbeskatning?

Svar

(18. februar 2003)

Det tilkommer ikke Rådet at udtale sig om en medlemsstats anvendelse af de fiskale bestemmelser. Endvidere erindrer Rådet det ærede parlamentsmedlem om, at artikel 293 i EF-traktaten fastlægger, at medlemsstaterne i det omfang, det er nødvendigt, indleder indbyrdes forhandlinger for, til fordel for deres statsborgere, blandt andet at sikre afskaffelse af dobbeltbeskatning inden for Fællesskabet.
SKRIFTLIG FORESPØRGSEL P-2655/02

af Robert Evans (PSE) til Kommissionen

(13. september 2002)

Om: Tilbageholdelse af Maajid Nawaz, Ian Malcolm Nisbett og Reza Pankhurst i Egypten

Maajid Nawaz, Ian Malcolm Nisbett og Reza Pankhurst er tre unge muslimer fra Det Forenede Kongerige, der har været tilbageholdt i fem måneder i Egypten. Der har været bekymring over deres behandling, herunder beskyldninger om tortur og overtrædelser af Genève-konventionen. Det Forenede Kongeriges regering har sendt en formel klage til den egyptiske regering over deres behandling.

Hvilke foranstaltninger træffer Kommissionen for at støtte Det Forenede Kongeriges regering i denne sag og bringe krænkelserne af menneskerettighederne for disse tre mænd til ophør?

Svar afgivet på Kommissionens vegne af Christopher Patten

(3. oktober 2002)

De 26 medlemmer af Al Tahrir gruppen, og herunder de tre britiske statsborgere der omtales af det ærede medlem, blev arresteret i april 2002 og den 4. august 2002 sat under anklage for at tilhøre en forbudt organisation og støtte dens målsætning, der er at styrte den nuværende egyptiske regering og i stedet indsætte et islamisk khalifat. Sagen behandles af en hasteindkaldt statssikkerhedsdomstol den 20. oktober 2002. En fjerde brite som blev arresteret ved samme lejlighed, er blevet løsladt uden anklage.

Kommissionen er bekendt med at medlemmerne af Al Tahrir i Storbritannien har fremsat beskyldninger om mishandling, og at de britiske myndigheder har taget officiel kontakt for at fremskaffe oplysninger herom. Der har også været problemer med at få adgang til de tilbageholdte britiske

mænd i forbindelse med deres arrest, men Kommissionen forstår nu at der er regelmæssig kontakt gennem konsulatet. Som det er normalt i sådanne tilfælde, behandles sagen bilateralt af de britiske myndigheder. Kommissionens delegerede i Cairo og de øvrige medlemsstaters ambassader holdes fuldt underrettet.
SKRIFTLIG FORESPØRGSEL E-2882/02

af María Valenciano Martínez-Orozco (PSE) til Kommissionen

(14. oktober 2002)

Om: Klage fra Kommissionen mod den spanske stat sag C-358-01 indførsel af rengøringsmidler med soda

Kan Kommissionen oplyse, hvor langt behandlingen af denne sag er nået?

Kan Kommissionen oplyse, om den har modtaget nogen form for svar fra de spanske myndigheder på dette krav?

Hvilke konkrete foranstaltninger agter Kommissionen at træffe for at få afklaret den ovennævnte sag og sikre overholdelse af fællesskabslovgivningen?

Svar afgivet på Kommissionens vegne af Frederik Bolkestein

(18. november 2002)

Det ærede parlamentsmedlem henviser til overtrædelsesprocedure nr. 1999/4134 om den spanske lovgivning vedrørende chlorvand.

De spanske myndigheder har svaret på Kommissionens forespørgsler i forbindelse med de forskellige etaper af den administrative procedure, der blev igangsat i henhold til EF-traktatens artikel 226.

Da svarene ikke er tilfredsstillende, finder Kommissionen, at Spanien ikke har efterkommet den begrundede udtalelse og har misligholdt sine forpligtelser i henhold til EF-traktatens artikel 28 ved at forhindre markedsføring i Spanien af produkter, der lovligt fremstilles og markedsføres i andre medlemsstater under betegnelsen rengøringsmiddel med chlorvand eller lignende, og hvis indhold af chlor er under 35 g pr. liter. Kommissionen har derfor indbragt sagen for EF-Domstolen (sag C-2001/358).

Denne sag er under behandling ved EF-Domstolen.
SKRIFTLIG FORESPØRGSEL E-2968/02

af Jens-Peter Bonde (EDD) til Kommissionen

(22. oktober 2002)

Om: Almindelig udvælgelsesprøve KOM/A/6/01 Fuldmægtige (A 7/A 6) inden for områderne Forbindelser udadtil og Forvaltning af bistand til tredjelande

Kommissionen bedes besvare nedenstående spørgsmål i forbindelse med udvælgelsesprøve KOM/A/6/01 og navnlig oplyse følgende:

- Hvor mange ansøgere blev i sidste ende opført på reservelisten?

- Hvor mange borgere fra hver enkelt medlemsstat blev i sidste ende opført på reservelisten?

- Hvor mange ansøgere, som har eller har haft en kontrakt med Kommissionen eller en anden EU-institution, mødte op til samtale (mundtlig prøve f)?

- Hvor mange ansøgere, som har eller har haft en kontrakt med Kommissionen eller en anden EU-institution, blev i sidste ende opført på reservelisten? (antallet bedes angivet for hver enkelt medlemsstat)?

Svar afgivet på Kommissionens vegne af Neil Kinnock

(6. december 2002)

Udvælgelsesprøve KOM/A/6/01 er netop afsluttet. I henhold til meddelelsen om udvælgelsesprøven vedrører område 1 forbindelser udadtil, hvor antallet på reservelisten andrager 80, og område 2 forvaltning af bistand til tredjelande, hvor antallet på reservelisten andrager 250.

Statistikkerne vedrørende ovennævnte udvælgelsesprøve er sendt direkte til det ærede medlem og til Parlamentets sekretariat.

Kommissionen er nu ved at indsamle de nødvendige faktuelle oplysninger, så den kan besvare de to sidste spørgsmål. Den vil give meddelelse om disse oplysninger snarest muligt.
SKRIFTLIG FORESPØRGSEL E-2835/02

af Jorge Hernández Mollar (PPE-DE) til Kommissionen

(9. oktober 2002)

Om: EF-støtte til aftapning af Malagavin

Da Spanien i 1986 blev medlem af EF, var størstedelen af den andalusiske vinproduktion, som blev eksporteret, ikke aftappet. Producenterne i Jerez har næsten indstillet denne praksis, men en tredjedel af Malagavinene udføres fortsat uaftappet.

Af en årlig produktion på næsten to millioner liter eksporteres kun en tredjedel af Malagavinene, og kun en tredjedel heraf er aftappet på flasker, selv om det er producenternes målsætning, at al Malagavin om fem år skal sælges aftappet. På denne måde kan det hindres, at de kommer til at indgå blandt de halvgeneriske vine, hvis oprindelsesbetegnelse ikke respekteres i udlandet, navnlig ikke i USA.

Kan Kommissionen oplyse, i hvilken udstrækning den kan støtte de spanske producenters målsætning om, at de om fem år skal kunne afsætte hele deres produktion i aftappet form og med oprindelsesbetegnelse?

Svar afgivet på Kommissionens vegne af Franz Fischler

(21. november 2002)

Hvad spørgsmålet om aftapning af vin i oprindelsesregionen angår, henvises der til Domstolens dom af 16. maj 2000 i sag C-388/95(1).

Det skal dog understreges, at aftapning af Malaga-vine i regionen ikke i sig selv vil løse problemet med de halvgeneriske vine, da aftalerne med de lande, som anvender disse vine, fortsat er uundværlige.

Kommissionen sætter alt ind på at indgå bilaterale aftaler med tredjelande i forbindelse med handelen med vin og spiritus, og der føres for tiden forhandlinger med USA.

(1) Domssamling 2000, side I-03123.